EVROPSKA KOMISIJA Bruselj, 5.1.2023 COM(2023) 6 final 2023/0004(NLE) Predlog SKLEP SVETA o stališču, ki naj se v imenu Evropske unije zastopa v Pridružitvenem svetu EU-Ukrajina v zvezi s posodobitvijo Priloge XLIV k Sporazumu o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o določitvi stališča, ki naj se v imenu Unije zastopa v Pridružitvenem svetu EU-Ukrajina v zvezi s predvidenim sprejetjem sklepa o posodobitvi Priloge XLIV pridružitvenega sporazuma med EU in Ukrajino. 2.Ozadje predloga 2.1.Pridružitveni sporazum med EU in Ukrajino Pridružitveni sporazum med EU in Ukrajino se od 1. novembra 2014 uporablja začasno, veljati pa je začel 1. septembra 2017. V preambuli sporazuma je izražena želja pogodbenic po napredovanju procesa izvajanja reform in približevanja v Ukrajini, ki prispeva k postopnemu gospodarskemu povezovanju in poglabljanju političnega pridruževanja, ter gospodarskem povezovanju z obsežnim približevanjem predpisov. 2.2.Pridružitveni svet EU-Ukrajina Na podlagi člena 463(1) in (3) sporazuma je Pridružitveni svet pooblaščen za sprejemanje odločitev za doseganje ciljev sporazuma. Lahko posodablja ali spreminja priloge k sporazumu, pri čemer upošteva razvoj prava Unije in veljavnih standardov, določenih v mednarodnih instrumentih, ki jih pogodbenici štejeta za relevantne. 2.3.Predvideni akt Pridružitvenega sveta EU-Ukrajina Pridružitveni svet EU-Ukrajina naj bi na osmem sestanku ali pozneje s pisnim postopkom sprejel sklep o posodobitvi Priloge XLIV k pridružitvenemu sporazumu (v nadaljnjem besedilu: predvideni akt). Namen predvidenega akta je Ukrajini omogočiti, da se uskladi z najnovejšo zakonodajo EU na področju finančnega sodelovanja/določb o boju proti goljufijam. Predvideni akt bo postal zavezujoč za pogodbenici v skladu s členom 463(1) sporazuma, ki določa: „Z namenom doseganja ciljev tega sporazuma je Pridružitveni svet pooblaščen za sprejemanje odločitev v okviru področja uporabe tega sporazuma v primerih, določenih v tem sporazumu. Take odločitve so zavezujoče za pogodbenici, ki sprejmeta ustrezne ukrepe, po potrebi vključno z ukrepi v okviru posebnih organov, ki se v skladu s tem sporazumom ustanovijo za izvajanje sprejetih odločitev.“ 3.Stališče, ki se zastopa v imenu Unije Pridružitveni sporazum med EU in Ukrajino vključuje določbe o finančnem sodelovanju in boju proti goljufijam. V skladu s členom 459(1) sporazuma pogodbenici izvajata pomoč v skladu z načeli dobrega finančnega poslovodenja in sodelujeta pri zaščiti finančnih interesov EU in Ukrajine, kot je določeno v Prilogi XLIII k sporazumu. Pogodbenici sprejmeta učinkovite ukrepe za preprečevanje in boj proti goljufijam, korupciji in katerim koli drugim nezakonitim dejavnostim med drugim z vzajemno upravno pomočjo in vzajemno pravno pomočjo na področjih, ki jih zajema sporazum. Poleg tega Ukrajina v skladu s členom 459(2) sporazuma postopno približuje svojo zakonodajo v skladu z določbami iz Priloge XLIV k sporazumu. Pravni red EU na tem področju se je od zaključka pogajanj o sporazumu spremenil. To je treba upoštevati v Prilogi XLIV k sporazumu, ki bi jo bilo zato treba posodobiti. Posodobljena Priloga XLIV naj bi Ukrajini omogočila uskladitev z najnovejšo zakonodajo EU na področju boja proti goljufijam, ki škodijo finančnim interesom Unije, z uporabo kazenskega prava. Predlagane posodobitve so omejene na tiste, ki so nujno potrebne, da se Ukrajini pomaga doseči cilj približevanja nacionalne zakonodaje pravnemu redu EU. Ne presegajo tistega, kar je potrebno za dosego tega cilja in kot je bilo dogovorjeno z Ukrajino. Ta predlog je v celoti skladen s politiko vzhodnega partnerstva EU na splošno in v zvezi z Ukrajino. Poleg tega je skladen s sosedsko politiko EU in s tem povezano politiko pomoči Ukrajini in drugim sosedskim državam. 4.Pravna podlaga 4.1.Postopkovna pravna podlaga

4.1.1.Načela Člen 218(9) Pogodbe o delovanju Evropske unije (PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Pridružitveni svet EU-Ukrajina je organ, ustanovljen s sporazumom, in sicer pridružitvenim sporazumom med EU in Ukrajino. Akt, k sprejetju katerega je pozvan Pridružitveni svet EU-Ukrajina, je akt s pravnim učinkom. Predvideni akt bo zavezujoč po mednarodnem pravu v skladu s členom 463(1) pridružitvenega sporazuma med EU in Ukrajino. Predvideni akt ne dopolnjuje ali spreminja institucionalnega okvira sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep na podlagi člena 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep na podlagi člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenega akta se nanašata na boj proti goljufijam, ki škodijo finančnim interesom Unije, z uporabo kazenskega prava. Materialna pravna podlaga za predlagani sklep je torej člen 83(2) PDEU. 4.3.Zaključek Pravna podlaga za predlagani sklep bi moral biti člen 83(2) PDEU v povezavi s členom 218(9) PDEU. 5.Objava predvidenega akta Ker bo akt Pridružitvenega sveta EU-Ukrajina spremenil Prilogo XLIV, je primerno, da se po sprejetju objavi v Uradnem listu Evropske unije. 2023/0004 (NLE) Predlog SKLEP SVETA

o stališču, ki naj se v imenu Evropske unije zastopa v Pridružitvenem svetu EU-Ukrajina v zvezi s posodobitvijo Priloge XLIV k Sporazumu o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 83(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Sporazum o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) je bil podpisan 21. marca in 27. junija 2014, veljati pa je začel 1. septembra 2017. (2)V preambuli Sporazuma je izražena želja pogodbenic po napredovanju procesa izvajanja reform in približevanja v Ukrajini, ki prispeva k postopnemu gospodarskemu povezovanju in poglabljanju političnega pridruževanja, ter gospodarskem povezovanju z obsežnim približevanjem predpisov. (3)Člen 1 Sporazuma se nanaša na cilj podpore prizadevanjem Ukrajine, da dokonča tranzicijo v delujoče tržno gospodarstvo, med drugim s postopnim približevanjem njene zakonodaje zakonodaji Unije. (4)V skladu s členom 459(1) Sporazuma pogodbenici izvajata pomoč v skladu z načeli dobrega finančnega poslovodenja in sodelujeta pri zaščiti finančnih interesov EU in Ukrajine, kot je določeno v Prilogi XLIII k Sporazumu, ter sprejmeta učinkovite ukrepe za preprečevanje in boj proti goljufijam, korupciji in katerim koli drugim nezakonitim dejavnostim med drugim z vzajemno upravno in pravno pomočjo na področjih, ki jih zajema Sporazum. (5)Ukrajina v skladu s členom 459(2) Sporazuma prav tako postopno približuje svojo zakonodajo v skladu z določbami iz Priloge XLIV k Sporazumu. (6) Člen 474 Sporazuma določa splošno zavezo Ukrajine, da bo izvedla postopno približevanje svoje zakonodaje pravu EU, vključno z zaščito finančnih interesov EU in Ukrajine v okviru finančne pomoči, ki se zagotavlja prek ustreznih mehanizmov in instrumentov EU za financiranje, da se dosežejo cilji Sporazuma ob upoštevanju potreb Ukrajine, njenih sektorskih zmogljivosti in napredka pri izvajanju reform. (7)Na podlagi člena 463(1) in (3) Sporazuma je Pridružitveni svet pooblaščen za sprejemanje odločitev za doseganje ciljev Sporazuma. Lahko posodablja ali spreminja priloge k Sporazumu, pri čemer upošteva razvoj prava Unije in veljavnih standardov, določenih v mednarodnih instrumentih, ki jih pogodbenici štejeta za relevantne. (8)Od zaključka pogajanj o Sporazumu je bil pravni red EU o zaščiti finančnih interesov Evropske unije, katerega določbe so bile vključene v Prilogo XLIV , nadomeščen z Direktivo (EU) 2017/1371 Evropskega parlamenta in Sveta z dne 5. julija 2017, zato so se spremenile tudi zaveze Ukrajine, ki so predvidene v okviru izvajanja Sporazuma. Te spremembe je treba upoštevati v Prilogi XLIV k Sporazumu, ki bi jo bilo zato treba posodobiti. (9)Pridružitveni svet mora zato spremeniti Prilogo XLIV k Sporazumu in prilagoditi rok za izvajanje, da se upoštevajo nove spremembe. (10)Pridružitveni svet EU-Ukrajina naj bi na osmem sestanku 5. septembra 2022 ali pozneje s pisnim postopkom sprejel sklep o posodobitvi Priloge XLIV. (11)Primerno je določiti stališče, ki naj se v imenu Unije zastopa v Pridružitvenem svetu EU-Ukrajina, saj bo sklep zavezujoč za Unijo – SPREJEL NASLEDNJI SKLEP: Člen 1 Stališče, ki naj se v imenu Unije zastopa na osmem sestanku Pridružitvenega sveta EU-Ukrajina, je naslednje: Priloga XLIV k Sporazumu se nadomesti s Prilogo k temu sklepu.